**"המשפט והמרחב הקיברנטי"**

**קול קורא למאמרים ולמענקי סיוע למחקר**

מכון סאקר למחקרי חקיקה ולמחקר השוואתי, ״חוקים״ כתב עת של הפקולטה למשפטים באוניברסיטה העברית, ופרוייקט משפט וסייבר במרכז המחקר הבינלאומי להגנת סייבר, מזמינים חוקרים/ות להשתתף בפרוייקט בנושא "המשפט והמרחב הקיברנטי" שיכלול את השלבים הבאים:

1. הגשת הצעה (תמצית) למאמר, בהיקף של עד 1000 מילים, עד ליום 15 בינואר 2017;
2. מספר הצעות נבחרות יזכו למענק מחקר בסך של 6000 ש״ח ממכון סאקר;
3. הגשת טיוטות ראשונות של המאמרים עד ליום 1 ביוני 2017;
4. מכון סאקר ו״חוקים״ יערכו במהלך חודש יוני 2017 שולחן עגול לדיון בטיוטות המאמרים שיוגשו, בשיתוף עם חוקרים/ות נוספים מהתחום וכן עם נציגים ממשרד המשפטים ובעלי עניין נוספים;
5. המאמרים יוגשו עד סוף חודש ספטמבר 2017 בנוסח סופי לפרסום ב״חוקים״;
6. פרסום המאמרים בגליון נושאי של ״חוקים״, בכפוף לשיפוט כמקובל בכתב העת (שיפוט משולב של עמיתים וחברי המערכת).

**תיאור הנושא:**

הצמיחה המהירה בתפוצת המחשוב והתקשורת יצרו בזמן קצר מרחב נוסף בעולם – המרחב הקיברנטי. לצד האפשרויות הגלומות במרחב זה, אשר משמש רבים ככלי למפגש עם אנשים, הבעת דעות ופעילות עסקית או תרבותית, המרחב הקיברנטי טומן בחובו גם אתגרים משפטיים לאור המאפיינים הייחודים של הפרות של נורמות משפטיות המתרחשות במרחב זה. אנו מזמינים מאמרים שיבחנו את האתגרים החדשים שהמרחב הקיברנטי מעמיד בפני המשפט מזוויות נורמטיביות, השוואתיות, אמפיריות או תיאורטיות אחרות.

במסגרת הגיליון המיוחד מכון סאקר וכתב העת "חוקים" מתעניינים, בין היתר, במאמרים שיעסקו בשני תזכירי חוק אשר נוגעים לנושא הגיליון. הראשון הוא תזכיר חוק זכויות יוצרים שפורסם על ידי משרד המשפטים בחודש ספטמבר 2016, אשר מבקש לתקן את חוק זכויות יוצרים, התשס"ח-2007, בין היתר על ידי הרחבת סל הכלים הזמינים לבעלי זכויות יוצרים ולרשויות המדינה להתמודדות עם הפרות של זכות יוצרים המתרחשות ברשת האינטרנט. השני הוא תזכיר חוק הסרת תוכן המהווה עבירה מרשת האינטרנט, התשע"ו-2016 שפורסם על ידי משרד המשפטים בחודש אוגוסט 2016, לפיו לבית המשפט תינתן הסמכות להורות להסיר מרשת האינטרנט תוכן המהווה עבירה פלילית ויש בו סיכון ממשי לביטחונו של אדם, לביטחון הציבור או לביטחון המדינה. יובהר, כי הגליון אינו מוגבל למאמרים בנוגע לתזכירי החוק הללו.

**לפרטים נוספים והגשת הצעות:**

אנא פנו לעורכת הראשית של "חוקים", שחר אברהם-גילר, בכתובת shahar.avrahamgil@mail.huji.ac.il, או לראש מכון סאקר, פרופ׳ גיא דוידוב, guy.davidov@huji.ac.il.